Kuffa, Štefan, poslanec NR SR (2015-05-19):
Ďakujem za slovo. To je presne tak, ako ja som to povedal, pán predseda, že špina pláva dolu vodou, tak aj plevy od zrna sa oddelia, ale aby sa to udialo, musíš vymlátiť to obilie a poriadne a vtedy sa to oddelí. A celé o tom ide. To sú veci také, hej, že čo všetko sme zobrali, nezobrali, na to sa nedá ani reagovať, ale na ten záver sa nedá nereagovať, strana SaS, ktorá bude jednotná a tak. Ja si pamätám, v poslednej vláde bola to práve táto strana, ktorá povalila vlastnú vládu, tak aká jednota. Viete, keď tu sa hovorí, také pompézne reči, aká je slávna tá jednota, nedávno bolo tuná Ľudová platforma, ja sa pýtam, kde je. Kde je tá Ľudová platforma? Bol tu spoločný kandidát na prezidenta Slovenskej republiky Ľudovej platformy. Ako obstál? To máme takú krátku pamäť? Helenka tu sedí v lavici, takéto dievčatko, keď sa povie, že už však má nejaké tie svoje roky, ale furt vyzerá ako dievča, tak takéto dievčatko získalo viac hlasov vo voľbách na post hlavy štátu ako spoločný kandidát Ľudovej platformy. Chlapci, ak sa bojíte dvoch chlapov, ktorí povalia celú pravicu, tak ste slabí. Ak to stiahnete, trebárs toho kandidáta Žilinku, ja viem, že budete možno všelijako s tým špekulovať, ste slabí, ste slabí a to ani nestojíte za to, lebo dvaja chlapi, ktorí sa vám postavili do cesty, a to neviete vy pochopiť, že na tom nie je, za tým ani peniaze, ani vydieranie, ale že je tu nejaká idea. Ja som mal, Ľubo, možno na rozdiel od teba nejaký ten rok viac v ’89. roku. A ja som chodil na koaličné rokovania a nešlo o ideály, ale nepchal som sa do politiky, hoci som vtedy už v tej politike mohol byť, pretože dneska by som už mal možno politickú kariéru za sebou dávno, možno to už by som bol zhasínajúca hviezda, ale ja nechcem byť hviezdou, ale chcem byť tým svetielkom, ktoré bude svietiť v okne, a to je celé o tom. Ale nebudem hovoriť o týchto veciach, lebo, myslím si, že nestojí to za to. Marián tuná keď odprezentoval tieto veci, to naozaj a neberte to osobne, lebo je to evanjeliové, hádzať perly sviniam. Ak hodíš sviniam perly, tak, samozrejme, ich pošliapu a darmo im môžeš rozprávať, darmo môžeš argumentovať, stále to len zašliapu do tej špiny a do toho blata. Furt to tak bude aj to tak bolo. Nebudem ja o tom hovoriť, myslím si, že to nemá zmysel. Ale keby sa rozsypala celá tá slávna pravica, celá keby sa rozsypala, na troskách sa, Ľubo, najlepšie buduje. To hovoril Konrád Adenauer, tam, kde padajú tie politické systémy, tam, kde sa to všetko rozsype, lebo je to zhnité, vieš, keď sa vytratí ten ideál, a je len tým pojítkom možno to čisté víno, o ktorom vy tu hovoríte, môže byť, ja neviem jaké akostné to víno. A keď ty ho naleješ do tej malty, Ľubo, to je stále málo, lebo víno sa odparí a tá malta sa rozsype. Musíš tam dať cement a vápno, aby tá malta držala pohromade. A ak ty tam budeš liať len to víno, či čisté víno, alebo neskorý zber, suché víno alebo akékoľvek víno kvalitné tam naleješ, je to o ničom. A celá tá slávna pravica je potom o tom. Nestojí ani za to, nestojí mi za to. A to je tak pokrytecké, keď toto tuná počúvam, možno aj ten celý deň alebo aj ja som sa toho napočúval možno ten celý týždeň, že aká pravica a jednotná. Ľubo, vzdáš sa poslaneckého mandátu, ak tu bude to hlasovanie za tou plentou, vzdáš sa ho, ak tam bude, nebude 60 tých hlasov, pod ktorý sa podpísali títo poslanci, vzdáš sa. No jasné, že nie, no veď jasné, že nie. A to je presne, to tá jednota, o ktorej ja hovorím, navonok len. Navonok len a je pokrytecká. Neobetuješ ten mandát, vidíš, ale napríklad ja ten svoj budúci mandát za ideál, ja obetujem, vidíš a v tom je ten podstatný rozdiel, v tom je ten podstatný rozdiel. A to je stále o tom, čo my budeme tu hovoriť o jakom, neviem akom kvalitnom víne alebo čistého vína, ktoré si nalejeme. A darmo ho naleješ do tej malty, dobré vínko treba vypiť a neliať do malty. Hej, ale to jednoducho tá pravica tuná to, čo tu sa prezentuje, že aká jednota, lebo sa tuná zjednotila pri odvolávaní pána podpredsedu a podobne. Veď tomu neveríte ani vy, týmto slovám. Keď vy ste povalili vlastnú vládu, ja si myslím, že toto prebehne tuná, NKÚ, a tá pravica zase bude tam, kde aj bola doposiaľ. Ale chcem hovoriť o kandidátke na post Najvyššieho kontrolného úradu, pretože toto je veľmi dôležitá funkcia. Marián Kvasnička, ktorý to tu vážne odprezentoval, nemusím niektoré tie pasáže opakovať, lebo však som tu nahovoril, má ekonomické vzdelanie. Keď tu ktosi hovoril, že pán Žilinka je v najlepších rokoch, tak táto dáma je vo vynikajúcich rokoch a vo vynikajúcej forme, navyše je ešte krásna, ešte keď ktosi tuná hovoril o trójskom koňovi, tak to je naozaj, to mi pripomína takú trójsku vojnu a to je boj o krásnu Helenu, ale neviem, kto je ten trójsky kôň. Henrieta je tou krásnou Helenou a oplatí sa za ňu bojovať, oplatí sa za ňu bojovať, lebo ja som presvedčený vnútorne o tom, že je to najlepší kandidát, ktorý by dôstojne zastupoval post Najvyššieho kontrolného úradu. Tie skúsenosti, ktoré má, ja sa vás tu opýtam, kolegovia, je vás tu už málo, veď nie sa ani koho pýtať v podstate, to sa dalo asi tak očakávať, pán predseda, do 21.00 hod. ani zďaleka rokovať nebudeme, to skončíme ľavá, dve, ale to tuná ešte sme sa pomaly pobili, že či od deviatej alebo do siedmej budeme rokovať, to o siedmej skončíme toto všetko, ale ušla mi pointa teraz, lebo som chcel hovoriť o tej kandidátke. Kto z vás, áno, kolegovia, si dal tú námahu, prečítajte si, v laviciach máte návrh na kandidátku a máte tam päť mien, päť mien, kde ste si mohli overiť tie referencie o autentičnosti tejto osoby. Keď vy, vám to nedá toľko námahy alebo vy dvoch rektorov druhej najstaršej univerzity v Olomouci považujete možno za nič alebo čosi také, ja som si dal tú námahu. Kto z vás sa pýtal ako týchto? Dvaja rektori sú tam napísaní, dvaja rektori a oni dali aj súhlas na to, že môžeme ich kontaktovať, či novinári, či ktokoľvek, nikto z vás si nesplnil túto povinnosť alebo možno nejakú len úlohu, keď to nebola povinnosť. Tak jako kolega Doda Hlina to aspoň priznal, že ja ju nepoznám, ale to je chyba, mal možnosť ju spoznávať a mal možnosť si overovať tieto veci. Profesor Mašláň povedal, že bola výborná spolupráca s Henrietou, ktorý je lektorom Olomouckej univerzity, Ing. Žák, ktorý bol predsedom správnej rady, hovoril, niet žiadnej pochýb o tejto žene, a kto sa jej bojí, nemá čisté svedomie. Ja parafrázujem človeka, ktorý mi to rozprával, síce sprostredkovane len cez telefón, ale povedal mi to a ja týmto ľuďom dôverujem, lebo sú to osobnosti, a neni to hocikto. Za komunizmu mu zomreli dvaja rodičia, dvoch rodičov v podstate ten systém mu spratal. Je to dôveryhodná osoba, ak chcete, môžete si to overiť, ešte stále budete mať dostatok času, pretože dnes hlasovanie o tom nebude. Arcibiskup Graubner, to je pre vás, možno pre mnohých je to nič, ale bol takisto predsedom správnej rady, je metropolitom, metropolitom Moravy, je to osobnosť, osobnosť s veľkým O, takisto hovoril o tejto kandidátke, že je veľmi dobrá na tomto poste. Ing. Žák hovoril, že keď bolo výberové konanie, bol členom výberovej komisie, nedalo sa tu hovoriť o žiadnych politických nomináciách, predsa politického nominanta, my sme správna rada, si nemohli dovoliť na post kvestorky, aby tam bol ktosi prijatý. Vyhralo to toto dievča, hovorím, že dievča, však má 47 rokov, ale pre mňa je to stále dievča, no však ja mám viac o niečo, jednoducho vyhrala, a nie preto, že ktosi ju politicky tlačil, ale z jednoduchého dôvodu, bola vynikajúca a bola lepšia ako tí desiati ďalší kandidáti, bola výborná. Kvestor univerzity v Čechách, to nie je to isté ako rektor u nás na Slovensku, resp. aj tam, kvestor je ten, ktorý zodpovedá za finančnú otázku a chod univerzity, to nie je hocikto a oni to vedeli. Veď ten rozpočet 4 mld. českých korún a niesť túto zodpovednosť a zvládala to brilantne, zvládala to brilantne, naozaj bola vynikajúca, bola vynikajúca a ja som presvedčený, že aj takýto post Najvyššieho kontrolného úradu zvládne brilantne. Kolega Kadúc keď tu čítal Ústavu Slovenskej republiky, a čo všetko vykonávať má, nevykonávať predseda Najvyššieho kontrolného úradu alebo Najvyšší kontrolný úrad, v podstate sú to len dve veci, kontroluje financie, ktoré schváli parlament, to sme my, a ktoré schváli vláda, a to je vláda a to je všetko. Samozrejme, tam je to rozparcelované na tie drobnosti, ale vždycky sú to verejné financie, sú to verejné financie. Arcibiskup Graubner, ten sa usmieval a hovorí, že koľko kriku pre nič, koľko kriku pre nič. Áno, my len hľadáme dôvody a spolitizovali sme celú tú tému. Musím povedať a to poviem, nedá mi, aby som to zamlčal, nepáčilo sa mi a to si spytujte, nebudem tu menovať tých kolegov, vy viete, o kom budem hovoriť, ja nemám vo zvyku teraz hovoriť, lebo ty si kričal, to ty, to ty, hento, ale všetci tí, ktorí ste túto osobu napádali, si uvedomujete, dobre, uchádza sa síce o vysoký post, ale je to súkromná osoba, je to dáma, jednoducho to sa nepatrí toto, takto vystupovať voči takémuto človeku. To nie je nejaký verejný funkcionár, na ktorého môžeš rúbať drevo, ale je to súkromná osoba. Bolo to ponižujúce, jak bol napádaný jej manžel, s Mariánom Kvasničkom my sme neurobili takú vec a bolo by to veľmi ponižujúce pre mňa, že by ja som rozoberal manželku pána Mitríka, že by som ja rozoberal manželku pána Žilinku, no bolo by to pod moju úroveň, a že by som ich ešte napádal a spájal a s tým a konšpirácie také, všetci ste sa odprezentovali, všetci ste sa odprezentovali, tak jak Marián to povedal, prasaťu sa len bude snívať o kukurici, len o kukurici, hej. A prepáčte mi, ale ja to tak poviem, ak prídu možno takí dvaja chlapi a rozbijú tie korytá, tak svine teraz chniapu na všetky strany a nevedia, na koho majú chňapnúť, tak to je to také chniapanie na všetky strany a lietajú len franforce. Tie slová, ktoré odzneli za celý ten týždeň, a tie invektíva, ktoré tuná boli, no však áno, Marián to tu aj tak povedal, ja to poviem ináč, kríž na pol cesty sa nehádže do hrobli, kríž sa nesie na Golgotu a, Ľubo, ja sa ťa opýtam a to som sa možno aj redaktorky, dáš sa zastreliť za milión eur? Urobíš to? Urobíš to za 10 miliónov, dáš sa zastreliť? No len hlupák by to urobil za nejaké peniaze. Ale za ideály a vyšší princíp človek padne a to bol ten Tomáš Morus, o ktorom dneska Marián rozprával, lenže tí mnohí, ktorí nepoznáte ten jeho životný príbeh, mal dve manželky. Áno, ak máš na mysli citové vydieranie a tie boli a tie sú najhoršie, preto ten Tomáš Morus sa nestretol s vlastnou manželkou ani s vlastnou dcérou v Toweri sa nestretli, odmietol to, pretože zomrel za tento ideál, a Henrich bol jeho priateľom, on bol slaboch, slaboch bol, ktorý prišiel do tej väznice za ním, padol na kolená, kráľ padol pred Tomášom Morom a prosil ho, stiahni to, stiahni to odvolanie, odvolaj. Neodvolal, no tak povedal, tak umri, blázon. Svojho priateľa dal popraviť, lebo povedal, musíš pochopiť, ja ako kráľovské slovo nemôžem cúvnuť. Ale viem, že toto dneska sa nenosí a táto politika už dnes, si myslím, že pre tieto ideály priamo zomrela, ale ma to veľmi mrzí, že to tak je. Možno jediný kolega Dodo Hlina to tak naznačil, Števa nepresviedčajte, lebo je to zbytočné. My tu s Dodom Hlinom, možno sa dá povedať, a kolegovia takisto Maroš so Zolom, tak my sme tuná takí, čo drieme naozaj veľmi poctivo tuná tie lavice, tak presne aj poznáme tie vzájomné postoje, ktoré tuná zaujímame. Pozrite sa, za tri roky sme nezvolili šéfa Najvyššieho kontrolného úradu, ja toto vnímam ako jedinečnú šancu, a preto vyzývam vás, aby sme tak urobili, a ja vyzývam, aby táto Národná rada, jak ľavica, tak pravica hlasovala za kandidátku, ktorú sme navrhli s Mariánom Kvasničkom, je to Henrieta Crkoňová a nehovorme si, pravica, také ilúzie, ktoré tuná sú predkladané, a proste tí ľudia musia byť domotaní pri tých televíznych obrazovkách alebo tých výstupoch, ktoré tuná sú, ale jednoducho viete veľmi dobre a tú matematiku, keď ste rozprávali, 60 hlasov tu keď by aj ste dali tomuto kandidátovi, furt je to málo. Tu sa musíte uchádzať o tie hlasy a to je na tej ľavej strane a vy to viete veľmi dobre, a keď hráte len politické divadlo a keď do toho vám nezapasovali možno dvaja opoziční poslanci, ktorí nepristúpili na toto politické divadlo, tak musíte to prijať, to sme my dvaja s Mariánom. Ďakujem za pozornosť, vedel by som tuná rozprávať ešte hodinu, ale nebudem zdržiavať, je to nejakých 14 minút, to stačí. Ďakujem za pozornosť, že ste si ma vypočuli, iný nebudem a to viete veľmi dobre. Ďakujem.